Proposta għal deċiżjoni tal-Kunsill li tawtorizza lill-Portugall japplika rata mnaqqsa ta’ dazju tas-sisa fuq birra prodotta lokalment fir-reġjun awtonomu ta’ Madejra /* KUMM/2007/0772 finali - CNS 2007/0273 */





[pic] | KUMMISSJONI TAL-KOMUNITAJIET EWROPEJ | Brussel 6.12.2007 KUMM(2007) 772 finali 2007/0273 (CNS) Proposta għal DEĊIŻJONI TAL-KUNSILL li tawtorizza lill-Portugall japplika rata mnaqqsa ta’ dazju tas-sisa fuq birra prodotta lokalment fir-reġjun awtonomu ta’ Madejra (preżentata mill-Kummissjoni) MEMORANDUM TA’ SPJEGAZZJONI 1) IL-KUNTEST TAL-PROPOSTA - Il-bażi għall-proposta u l-għanijiet tagħha B’talba fit-30 ta’ Mejju 2007 u b’referenza għall-Artikolu 299(2) tat-Trattat, il-Portugall jappella għal deroga mill-Artikolu 90 tat-Trattat sabiex tkun applikabbli rata ta' dazju tas-sisa, inqas mir-rata fissa nazzjonali skond id-Direttiva tal-Kunsill 92/84/KEE tad-19 ta' Ottubru 1992 dwar l-approssimazzjoni tar-rati tat-taxxa tas-sisa fuq l-alkoħol u x-xorb alkoħoliku[1] għall-birra prodotta f'Madejra, fil-każijiet fejn il-produzzjoni annwali tal-birrerija ma taqbiżx it-300 000 ettolitru. Skond it-talba, il-produzzjoni ta’ aktar minn 200 000 ettolitru għandha tgawdi mir-rata mnaqqsa biss meta tkun ikkunsmata lokalment. Il-Portugall spjega li t-tkomplija ta’ l-applikazzjoni ta’ rata mnaqqsa tad-dazju fuq il-birra prodotta lokalment f' Madejra minn birreriji li l-produzzjoni annwali tagħhom ma taqbiżx it-300 000 ettolitru hija kkunsidrata essenzjali għas-sopravivenza ta’ l-industrija lokali tal-birra. Għandu jkun magħruf li diġà jeżistu dispożizzjonijiet fl-Artikolu 4 tad-Direttiva tal-Kunsill 92/83/KEE li jippermettu lill-Istati Membri japplikaw rati mnaqqsa ta’ dazju tas-sisa, li m'għandhomx ikunu ffissati għal iżjed minn 50 fil-mija taħt ir-rata standard nazzjonali, fuq birra prodotta minn birreriji żgħar indipendenti, definiti bħala birreriji li d-dħul annwali tagħhom ma jeċċedix l-200 000 ettolitru. Birreriji fil-Madejra diġà jgawdu minn tnaqqis ta’ 50 fil-mija tar-rata taħt id-dispożizzjonijiet nazzjonali korrispondenti. Madankollu, prinċipalment minħabba t-tkabbir fit-turiżmu, waħda miż-żewġ birreriji f'Madejra qed toqrob ferm lejn il-produzzjoni annwali ta’ 200 000 ettolitru. Wara li tilħaq dan l-ammont, l-eliġibbiltà tagħha għar-rati mnaqqsa skond id-dispożizzjonijiet eżistenti tieqaf. L-iżvantaġġi ewlenin għall-birreriji f’dan il-każ huma riżultat tal-fatt li jinsabu f'postijiet imbiegħda, l-art frammentata u swieq lokali stretti. Madankollu, dawn il-problemi huma ggravati mill-kompetizzjoni qawwija minn birer ta' Stati Membri oħra minħabba l-ispejjeż addizzjonali li għandhom, kawża li jinsabu 'l bogħod, bħaż-żamma ta’ livelli għoljin ta’ stokkjar, it-trasport ta’ materjali primi u sekondarji, u l-ippakkjar mill-Portugall kontinentali. Għalhekk, minkejja li dawn il-birreriji ma jibqgħux "żgħar" wara li jkunu laħqu produzzjoni annwali ta’ 200 000 ettolitru kif imniżżel fl-Artikolu 4, xorta jibqgħu żgħar mqabblin mal-birreriji kbar nazzjonali u multinazzjonali li jikkompetu magħhom. Bħala eżempju, minkejja l-pressjoni kompetittiva, il-prezz tal-bejgħ bl-imnut ta’ birra minn Madejra (EUR 128 għal kull ettolitru) huwa attwalment madwar 7.5 fil-mija ogħla mill-prezz tal-bejgħ bl-imnut tal-birra magħmula fil-Portugall kontinentali u li tinbiegħ fis-suq ta' Madejra (EUR 119 għal kull ettolitru), . Għalhekk, jekk dawk il-birreriji jitilfu l-benefiċċji tat-tnaqqis tat-taxxa, id-differenza fil-prezz tal-bejgħ bl-imnut jiżdied mill-inqas għal 15 % (EUR 137 għal kull ettolitru). Għalhekk, sabiex tkun żgurata s-sopravivenza ta' dawn il-birreriji, huwa essenzjali li jitħallew igawdu minn rata mnaqqsa fejn il-produzzjoni annwali tal-birrerija taqbeż il-200 000 ettolitru iżda mhux it-300 000 ettolitru. Madankollu, sabiex is-suq uniku ma jitfixkilx, l-eliġibbiltà għal rata imnaqqsa għal produzzjoni ta' aktar minn 200 000 ettolitru tapplika biss għall-birra kkunsmata lokalment f'Madejra. Ir-rata mnaqqsa tkun stabbilita għal 50 % inqas mir-rata standard nazzjonali. Il-birra importata f'Madejra minn birreriji fil-Portugall kontinentali u fl-Istati Membri oħra li għandhom produzzjoni ta' aktar minn 200 000 ettolitru ma tkunx eliġibbli għar-rata mnaqqsa. It-talba tal-Portugall hija bbażata fuq l-Artikolu 299(2) tat-Trattat tal-KE. Bl-osservazzjoni ta’ l-importanza taċ-ċertezza legali li operaturi ekonomiċi lokali jeħtieġu għall-iżvilupp ta’ l-attivitajiet kummerċjali tagħhom kontra l-ħtieġa għall-istabbiliment ta’ limiti ta’ żmien għal derogi tat-taxxa, il-Kummissjoni tipproponi l-awtorizzazzjoni ta' din id-deċiżjoni għal perjodu ta' sitt snin, bil-kundizzjoni li l-Portugall jippreżenta rapport intermedju lill-Kummissjoni biex din tkun tista' tevalwa jekk ir-raġunijiet li ġġustifikaw din l-għotja ta’ rata mnaqqsa għadhomx jeżistu. - Il-kuntest ġenerali Il-qafas tal-Komunità dwar it-taxxa tas-sisa fuq l-alkoħol u xorb alkoħoliku jinsab f’żewġ Direttivi. Id-Direttiva tal-Kunsill 92/83/KEE tad-19 ta’ Ottubru 1992, dwar l-armonizzazzjoni ta' l-istrutturi tat-taxxi tas-sisa fuq l-alkoħol u x-xorb alkoħoliku, tistabilixxi definizzjonijiet komuni għall-prodotti soġġetti għat-taxxa, tispeċifika l-metodu ta' kalkolu tat-taxxa u l-kriterji li jiddeterminaw jekk ċerti prodotti jistgħux jikkwalifikaw għal eżenzjonijiet jew rati mnaqqsa. Id-Direttiva tal-Kunsill 92/84/KEE tad-19 ta’ Ottubru 1992, dwar l-approssimazzjoni tar-rati tat-taxxa tas-sisa fuq l-alkoħol u x-xorb alkoħoliku, tistabilixxi r-rati minimi tad-dazji fuq kull kategorija ta’ prodotti. B’mod partikolari, l-Artikolu 4 tad-Direttiva tal-Kunsill 92/83/KEE fih dispożizzjonijiet li jippermettu l-applikazzjoni ta’ rati mnaqqsa ta’ dazju tas-sisa, li m'għandhomx ikunu ffissati għal iżjed minn 50 fil-mija taħt ir-rata standard nazzjonali, fuq birra prodotta minn birreriji żgħar indipendenti, definiti bħala birreriji li d-dħul annwali tagħhom ma jeċċedix il-200 000 ettolitru. Il-birreriji f'Madejra diġà jgawdu mit-tnaqqis sħiħ ta’ 50 fil-mija tar-rata taħt id-dispożizzjonijiet nazzjonali korrispondenti. Madankollu, prinċipalment minħabba t-tkabbir fit-turiżmu, waħda miż-żewġ birreriji f'Madejra qed toqrob ferm lejn il-produzzjoni annwali ta’ 200 000 ettolitru. Wara li tilħaq dan l-ammont, l-eliġibbiltà tagħha għar-rati mnaqqsa skond id-dispożizzjonijiet eżistenti tieqaf. - Dispożizzjonijiet eżistenti fil-qasam tal-proposta Skond l-Artikolu 299(2) tat-Trattat tal-KE, it-Trattat japplika għad-dipartimenti Franċiżi lil hinn mill-Ewropa, għall-Azores, għal Madejra u għall-Gżejjer Kanari (ir-reġjuni l-aktar imbiegħda). Madankollu, fid-dawl tas-sitwazzjoni soċjali u ekonomika strutturali tar-reġjuni l-iktar imbiegħda, li hija aktar ikkumplikata bid-distanza imbiegħda tagħhom, l-insularità tagħhom, bid-daqs żgħir, bit-topografija u l-klima diffiċli, bid-dipendenza ekonomika fuq ftit prodotti, li l-permanenza u l-kombinazzjoni tagħhom jirrestrinġu l-iżvilupp tagħhom, il-Kunsill, li jaġixxi b'maġġoranza kwalifikata fuq proposta mill-Kummissjoni u wara li jikkonsulta l-Parlament Ewropew, għandu jaddotta miżuri speċifiċi bl-iskop partikolari li, jistabilixxi l-kondizzjonijiet ta' l-applikazzjoni tat-Trattat tal-KE għal dawk ir-reġjuni, inklużi politiki komuni. - Konsistenza ma' politiki u għanijiet oħra ta' l-Unjoni Il-miżuri speċifiċi provduti fl-Artikolu 299(2) tat-Trattat tal-KE għandhom jieħdu kont tal-karatteristiċi speċjali u r-restrizzjonijiet tar-reġjuni l-aktar imbiegħda mingħajr ma jfixklu l-integrità u l-koerenza ta' l-ordni legali Komunitarju, inklużi s-suq intern u l-politiki komuni. Dan ir-rekwiżit intlaħaq minn eżami partikolarment dettaljat tat-talba tal-gvern Portugiż. B’mod partikolari, u sabiex is-suq uniku ma jitfixkilx, l-eliġibbiltà għal rata mnaqqsa għal produzzjoni ta' aktar minn 200 000 ettolitru tapplika biss għall-birra kkunsmata lokalment f'Madejra. 2) KONSULTAZZJONI MA’ PARTIJIET INTERESSATI U VALUTAZZJONI TA’ L-IMPATT - Il-konsultazzjoni mal-partijiet interessati It-talba tal-gvern Portugiż kienet risposta għat-talbiet mill-operaturi ekonomiċi konċernati. - Ġbir u użu ta’ għarfien espert Riferiment għall-kompetenza esterna ma kienx meħtieġ. - Valutazzjoni ta’ l-impatt l-impatt ekonomiku u soċjali tal-proposta tikkonċerna l-Madejra u waħda miż-żewġ birreriji li joperaw bħalissa hemmhekk u għalhekk jista' jitqies bħala minimu. Minkejja l-pressjoni kompetittiva, il-prezz tal-bejgħ bl-imnut ta’ birra minn Madejra (EUR 128 għal kull ettolitru) huwa attwalment madwar 7.5 fil-mija ogħla mill-prezz tal-bejgħ bl-imnut tal-birra magħmula fil-Portugall kontinentali u li tinbiegħ fis-suq ta’ Madejra (EUR 119 għal kull ettolitru), . Għalhekk, jekk dawk il-birreriji jitilfu l-benefiċċji tat-tnaqqis tat-taxxa, id-differenza fil-prezz tal-bejgħ bl-imnut jiżdied mill-inqas għal 15 fil-mija (EUR 137 għal kull ettolitru). Għalhekk, sabiex tkun żgurata s-sopravivenza ta' dawn il-birreriji, huwa essenzjali li jitħallew jgawdu minn rata mnaqqsa meta l-produzzjoni annwali tal-birrerija taqbeż l-200 000 ettolitru iżda mhux it-300 000 ettolitru. Madankollu, sabiex is-suq uniku ma jitfixkilx, l-eliġibbiltà għal rata mnaqqsa għal produzzjoni ta' aktar minn 200 000 ettolitru tapplika biss għall-birra kkunsmata lokalment f'Madejra. Ir-rata mnaqqsa se tkun fissa għal 50 fil-mija inqas mir-rata standard nazzjonali. Il-birra importata f’Madejra minn birreriji fil-Portugall kontinentali u fl-Istati Membri oħra li għandhom produzzjoni ta' aktar minn 200 000 ettolitru ma tkunx eliġibbli għar-rata mnaqqsa. 3) L-ELEMENTI LEGALI TAL-PROPOSTA - Sinteżi ta’ l-azzjoni proposta Id-deċiżjoni proposta tawtorizza lill-Portugall japplika, sal-31 ta’ Diċembru 2013, rata mnaqqsa ta’ dazju tas-sisa, li tista’ tinżel għal inqas mir-rata minima iżda ma tistax tkun fissa għal aktar minn 50 fil-mija inqas mir-rata ta' dazju tas-sisa standard nazzjonali tal-Portugall, għall-birra prodotta fir-reġjun awtonomu tal-Madejra minn birreriji indipendenti li għandhom produzzjoni annwali totali ta' mhux aktar minn 300 000 ettolitru; Produzzjoni ta’ aktar minn 200 000 ettolitru tgawdi mir-rata mnaqqsa biss meta tkun maħsuba għall-konsum lokali. - Bażi legali L-Artikolu 299(2) tat-Trattat. - Il-prinċipju ta’ sussidjarjetà Derogi mir-regoli tat-trattat skond l-Artikolu 299(2) tiegħu huma esklussivament kompetenza Komunitarja. Għalhekk, il-prinċipju ta' sussidjarjetà ma japplikax. - Il-prinċipju ta’ proporzjonalità Il-proposta tikkonforma mal-prinċipju ta’ proporzjonalità. Ma taqbiżx il-punt neċessarju għall-kumpens ta’ l-ispejjeż għoljin assoċjati mal-produzzjoni tal-birra fil-reġjun awtonomu ta’ Madejra. - Għażla ta’ strumenti L-Artikolu 299(2) tat-Trattat jipprovdi għal miżuri speċifiċi għar-reġjuni l-iktar imbiegħda biex ikunu adottati mid-deċiżjoni tal-Kunsill. 4) IMPLIKAZZJONIJIET FUQ IL-BAĠIT Il-proposta ma għandhiex implikazzjoni għall-baġit tal-Komunità. 5) INFORMAZZJONI ADDIZZJONALI - Ir-revoka tal-leġiżlazzjoni eżistenti Mhux applikabbli. - Tabella tal-korrelazzjoni Mhux applikabbli. 2007/0273 (CNS) Proposta għal DEĊIŻJONI TAL-KUNSILL li tawtorizza lill-Portugall japplika rata mnaqqsa ta’ dazju tas-sisa fuq birra prodotta lokalment fir-reġjun awtonomu ta’ Madejra IL-KUNSILL TA' L-UNJONI EWROPEA, Wara li kkunsidra t-Trattat li jistabilixxi il-Komunità Ewropea, u b'mod partikolari t-tieni subparagrafu ta' l-Artikolu 299(2) tiegħu, Wara li kkunsidra l-proposta mill-Kummissjoni[2], Wara li kkunsidra l-opinjoni tal-Parlament Ewropew[3], Billi: (1) B’talba fit-30 ta’ Mejju 2007 u b’referenza għall-Artikolu 299(2) tat-Trattat, il-Portugall appella għal deroga mill-Artikolu 90 tat-Trattat sabiex tkun applikabbli rata ta' dazju tas-sisa, inqas mir-rata nazzjonali stabbilita skond id-Direttiva tal-Kunsill 92/84/KEE tad-19 ta' Ottubru 1992 dwar l-approssimazzjoni tar-rati tat-taxxa tas-sisa fuq l-alkoħol u x-xorb alkoħoliku[4] għall-birra prodotta fil-Madejra, fil-każijiet fejn il-produzzjoni annwali tal-birrerija ma taqbiżx it-300 000 ettolitru. Produzzjoni ta’ aktar minn 200 000 ettolitru suppost li tgawdi mir-rata mnaqqsa biss meta tkun maħsuba għall-konsum lokali. (2) Biex jiġġustifika t-talba tiegħu, il-Portugall spjega li l-possibiltajiet offerti fl-Artikolu 4 tad-Direttiva tal-Kunsill 92/83/KE tad-19 ta' Ottubru 1992 dwar l-armonizzazzjoni ta' l-istrutturi tat-taxxi tas-sisa fuq l-alkoħol u x-xorb alkoħoliku[5], mhux suffiċjenti biex jikkumpensaw għall-iżvantaġġi li jiffaċaw il-birreriji f’Madejra minħabba li jinsabu l-bogħod, għandhom art frammentata u swieq lokali stretti. Taħt din id-dispożizzjoni, birreriji li għandhom produzzjoni annwali tal-birra ta’ mhux aktar minn 200 000 ettolitru jistgħu jiggwadanjaw minn rati mnaqqsa ta’ dazju tas-sisa, sakemm dawk ir-rati huma stabbiliti għal mhux aktar minn 50 % inqas mir-rata standard nazzjonali. Il-Portugall uża din id-dispożizzjoni, billi applika tnaqqis ta' 50 % għall-birreriji li għandhom produzzjoni annwali ta' mhux aktar minn 200 000 ettolitru. Madankollu, jekk il-birreriji fil-Madejra jilħqu livell ta’ produzzjoni ogħla mil-limitu, dan ma jfissirx li huma f’pożizzjoni b’saħħitha biżżejjed biex jiffaċaw il-kompetizzjoni minn birer mill-Portugall kontinentali (jew l-Ewropa kontinentali). Is-sehem tagħhom fis-suq lokali jkompli jitnaqqas minħabba l-kompetizzjoni qawwija li jkomplu jiffaċċaw minn birer barranin minħabba l-ispejjeż addizzjonali li għandhom minħabba li jinsabu l-bogħod ħafna, bħaż-żamma ta’ livelli għoljin ta’ stokkjar, it-trasport ta’ materjali primi u sekondarji, u l-ippakkjar mill-Portugall kontinentali. Għalhekk, minkejja li birreriji ta’ dan it-tip ma jibqgħux "żgħar" wara li jkunu laħqu produzzjoni annwali ta’ 200 000 ettolitru kif imniżżel fl-Artikolu 4, xorta jibqgħu żgħar meta mqabblin mal-birreriji kbar nazzjonali u multinazzjonali li jikkompetu magħhom. Huwa għalhekk essenzjali għas-sopravivenza ta’ l-industrija lokali li birrerija tgawdi minn rata mnaqqsa fil-każ li l-produzzjoni tagħha taqbeż l-200 000 ettolitru iżda tibqa’ inqas minn 300 000 ettolitru. (3) Għalhekk il-Portugall jitlob li l-eliġibbiltà għal rata imnaqqsa, li tkun stabbilita għal 50 % inqas mir-rata standard nazzjonali, għandha tkun disponibbli għall-birra prodotta lokalment minn birreriji indipendenti fil-Madejra li għandhom produzzjoni annwali ta’ mhux aktar minn 300 000 ettolitru. Madankollu, meta l-produzzjoni annwali taqbeż l-200 000 ettolitru, l-eliġibbiltà għar-rata mnaqqsa għal kwantitajiet ogħla minn din iċ-ċifra, tapplika biss għall-birra li tkun se tiġi kkunsmata lokalment fil-Madejra. (4) Analiżi b’attenzjoni tas-sitwazzjoni turi li huwa essenzjali li t-talba tal-Portugall tintlaqa', jekk l-industrija tal-birra fir-reġjun l-iktar imbiegħed tal-Madejra għandha tibqa' teżisti. Huwa ċar li, fiċ-ċirkustanzi ta’ dan il-każ u soġġett għall-kondizzjonijiet relevanti, l-effett ta’ l-estenzjoni tat-tnaqqis tat-taxxa jkun li jpoġġi l-industrija tal-birra fil-Madejra f’pożizzjoni ugwali mal-kompetituri fil-Portugall kontinentali u fl-Istati Membri l-oħra. Kull ma jagħmlu l-vantaġġi ggwadanjati tat-taxxa huwa li jikkumpensaw għall-ispejjeż żejda meħtieġa minħabba d-distanza mbiegħda ta’ l-industrija. (5) Sabiex is-suq uniku ma jitfixkilx, l-eliġibbiltà għal rata mnaqqsa għal produzzjoni ta' aktar minn 200 000 ettolitru tapplika biss għall-birra kkunsmata lokalment fil-Madejra. (6) Minkejja li d-deroga mitluba mill-Artikolu 90 tat-Trattat hija meħtieġa għall-iżgurar li l-iżvilupp tar-reġjun l-iktar imbiegħed tal-Madejra ma jitqegħedx fil-periklu, huwa wkoll meħtoeġ li jiġi stabbilit limitu ta’ żmien għad-derogi tat-taxxa. Madankollu min-naħa l-oħra, huwa importanti li jkun żgurat li l-operaturi ekonomiċi lokali jkollhom is-sigurtà meħtieġa biex jiżviluppaw l-attivitajiet kummerċjali tagħhom. Huwa xieraq, għalhekk, li d-deroga tingħata għal perjodu ta’ sitt snin. (7) Barra minn hekk, għandha tkun meħtieġa l-preżentazzjoni ta’ rapport intermedju, sabiex il-Kummissjoni tkun tista' teżamina jekk il-kondizzjonijiet li jiġġustifikaw l-għotja ta’ deroga bħal din għadhomx relevanti. (8) Il-miżuri provduti f’din id-Deċiżjoni għandhom ikunu mingħajr preġudizzju għall-applikazzjoni ta’ l-Artikoli 87 u 88 tat-Trattat. ADOTTA DIN ID-DEĊIŻJONI: Artikolu 1 Permezz ta’ deroga mill-Artikolu 90 tat-Trattat, il-Portugall huwa awtorizzat li japplika rata ta’ dazju tas-sisa inqas mir-rata nazzjonali fissa skond id-Direttiva 92/84/KEE fil-każ tal-birra prodotta fir-reġjun awtonomu tal-Madejra minn birreriji indipendenti f’dak ir-reġjun, li għandhom produzzjoni totali annwali ta’ mhux aktar minn 300 000 ettolitru. Produzzjoni ta’ aktar minn 200 000 ettolitru tista’ tgawdi mir-rata mnaqqsa biss meta tkun maħsuba għall-konsum lokali fil-Madejra. It-terminu "birrerija indipendenti" għandu jfisser birrerija li hi legalment u ekonomikament indipendenti minn kull birrerija oħra, li tuża bini li jinsab fiżikament imbiegħed minn dak ta' xi birrerija oħra u li ma toperax bil-liċenzja. Madankollu, fejn żewġ birreriji jew aktar jikkoperaw, u l-produzzjoni annwali tagħhom flimkien ma taqbiżx it-300 000 ettolitru, dawk il-birreriji jistgħu jkunu trattati bħala birrerija waħda indipendenti. Ir-rata mnaqqsa ta’ dazju tas-sisa, li tista’ tinżel għal inqas mir-rata minima, m’għandiex tkun stabbilita għal aktar minn 50 % ta' l-istandard nazzjonali għar-rata ta' dazju tas-sisa għall-Portugall. Artikolu 2 Sa mhux iktar tard mill-31 ta’ Diċembru 2010, il-Portugall għandu jibgħat rapport lill-Kummissjoni dwar is-sitwazzjoni, biex tkun tista' teżamina jekk ir-raġunijiet li jiġġustifikaw id-deroga provduti fl-Artikolu 1 għadhomx relevanti. Artikolu 3 Din id-deċiżjoni għandha tapplika sa l-31 ta' Diċembru 2013. Artikolu 4 Din id-Deċiżjoni hi indirizzata lir-Repubblika Portugiża. Magħmul fi Brussell, [...] Għall-Kunsill Il-President [pic][pic][pic] [1] ĠU L 316, 31.10.92, p. 29. [2] ĠU C […], […], p. […]. [3] ĠU C [...], [...], p. [...]. [4] ĠU L 316, 31.10.92, p. 29. [5] ĠU L 316, 31.10.92, p. 21. Id-Direttiva kif emendata mill-Att ta’ Adeżjoni ta’ l-2003.